AaB tog torsdag aften en fin skalp, da OB's DM-sølvvindere blev slået 2-1 i Skagen.

Selvom AaB også i den anden testkamp benyttede sig af mange ind- og udskiftninger, så stod truppen distancen med mange opløftende præstationer, skriver aabsport.dk. AaB tog føringen allerede i det fjerde minut, da et forarbejde af Rasmus Würtz og Jeppe Curth gav chancen til Nicklas Helenius, hvis afslutning lige nøjagtig havde nok kraft til at passere OB-keeper Stefan Wessels. Fire minutter før pausen kom udligningen, da OB's Peter Utaka rykkede sig fri i højre side af straffesparksfeltet og efter en sparkefinte udplacerede Nicolai Larsen. Blot minuttet senere var AaB dog tilbage i førerposition, da et angreb havnede i højre hos Kasper Bøgelund, hvis præcise indlæg blev headet i netmaskerne af Jeppe Curth. Det var AaB's anden test sejr ud af ligeså mange mulige.